b'\n_START_ARTICLE_\nBiserica de lemn din Bacea\n_START_PARAGRAPH_\nBiserica de lemn din Bacea, comuna Ilia, jude\xc8\x9bul Hunedoara a fost ridicat\xc4\x83 \xc3\xaen anul 1678. Are hramul \xe2\x80\x9eSfin\xc8\x9bii Arhangheli Mihail \xc8\x99i Gavriil\xe2\x80\x9d (8 noiembrie) \xc8\x99i nu figureaz\xc4\x83 pe noua list\xc4\x83 a monumentelor istorice.\n_START_SECTION_\nIstoric\n_START_PARAGRAPH_\nBiserica \xe2\x80\x9eSfin\xc8\x9bii Arhangheli Mihail \xc8\x99i Gavriil\xe2\x80\x9d, din satul Bacea, a fost adus\xc4\x83 din Ilia \xc3\xaenvecinat\xc4\x83 la sf\xc3\xa2r\xc8\x99itul secolului al XVIII-lea. Inscrip\xc8\x9bia de consacrare se poate citi pe portalul de intrare, salvat \xc3\xaen interiorul naosului: \xe2\x80\x9eF\xc4\x83cutusau aciast\xc4\x83 beseareac\xc4\x83 \xc3\xaen zilelia lui Apahi Mihaiu craiul din Ardealiu, i[u]l[ie] 4 1678\xe2\x80\x9d. Inscrip\xc8\x9bia dateaz\xc4\x83 construc\xc8\x9bia \xc3\xaen anul 1678, \xc3\xaen zilele lui Mihai Apafi, principele Transilvaniei.\n_START_SECTION_\nTr\xc4\x83s\xc4\x83turi\n_START_PARAGRAPH_\nDe\xc8\x99i pronaosul a fost extins spre vest (probabil \xc3\xaen 1858), clopotni\xc8\x9ba \xc3\xaenchis\xc4\x83, prev\xc4\x83zut\xc4\x83 cu fle\xc8\x99\xc4\x83 zvelt\xc4\x83, \xc3\xaenvelit\xc4\x83 \xc3\xaen tabl\xc4\x83, a r\xc4\x83mas pe loc, spre interiorul navei. Edificiul, acoperit cu \xc8\x9bigl\xc4\x83, se inscrie tipologic \xc3\xaen categoria construc\xc8\x9biilor dreptunghiulare, cu absidia altarului \xc8\x99i pronaosul nedecro\xc8\x99ate, poligonale cu trei laturi. Dou\xc4\x83 intr\xc4\x83ri, amplasate pe latura sudic\xc4\x83, asigur\xc4\x83 accesul \xc3\xaen sf\xc3\xa2ntul l\xc4\x83ca\xc8\x99. Cu prilejul restaur\xc4\x83rii din 1935 (se luase in calcul \xc8\x99i posibilitatea ridic\xc4\x83rii alteia mai trainice, din piatr\xc4\x83), fa\xc8\x9badele au fost tencuite, iar suprafa\xc8\x9ba interioar\xc4\x83 a b\xc3\xa2rnelor a fost cptu\xc8\x99it\xc4\x83 cu sc\xc3\xa2nduri. Din vechea t\xc3\xa2mpl\xc4\x83, datorat\xc4\x83 zugravului Ioan din Deva, se mai p\xc4\x83streaz\xc4\x83 doar registrul icoanelor \xc3\xaemp\xc4\x83r\xc4\x83te\xc8\x99ti, alterate de interven\xc8\x9bia neinspirat\xc4\x83, din anul 1904, a celui care semneaz\xc4\x83 \xe2\x80\x9eFranz\xe2\x80\x9d. Pe spatele unei icoane a \xe2\x80\x9eM\xc3\xa2ntuitorului Iisus Hristos\xe2\x80\x9d se afl\xc4\x83 pisania: ,,Aeste patru icoane le-au f\xc4\x83cut robul lui Dumnezeu Cri\xc8\x99an Mihai, ca s\xc4\x83 le fie poman\xc4\x83 in veaci amin, 1764.\xe2\x80\x9d Dac\xc4\x83 tradi\xc8\x9bia str\xc4\x83mut\xc4\x83rii edificiului este veridic\xc4\x83, atunci aceasta este biserica semnalat\xc4\x83 de conscrip\xc8\x9biile anilor 1733, 1750 \xc8\x99i 1761-1762 \xc3\xaen dreptul localit\xc4\x83\xc8\x9bii Ilia, doar harta iosefin\xc4\x83 a Transilvaniei (1769-1773) \xc8\x99i recens\xc4\x83mintele ecleziatice din 1805 \xc8\x99i 1829-1831 atest\xc3\xa2ndu-i amplasamentul actual.'